10X in die sop oor hy sê 'batebedryf lieg' | Netwerk24
10X in die sop oor hy sê 'batebedryf lieg'
Deur Landi Slatter 25 Augustus 2019 00:05
Die Advertensiebeheerraad (ARB) sê fondsbestuurders het al in die verlede gelieg, maar dokters, regslui, motorverkopers en munisipale klerke doen dit ook.
Steven Nathan, stigter en uitvoerende hoof van 10X Investments.
Dit is dus nie 'n inherente swakheid van die beleggingsbedryf nie, het die ARB bevind na aanleiding van 'n klagte van Prudential Asset Managers teen hul mededinger 10X Investments.
10X, wat in passiewe beleggings sonder fondsbestuurders spesialiseer, is beveel om 'n advertensieveldtog onmiddellik te staak weens moontlike leuenagtigheid oor syfers.
Die een advertensie se slagspreuk is: "Syfers lieg nie. Maar jou fondsbestuurder doen dit dalk."
Dit wys hoe 10X se uitvoerende hoof 'n leuenverklikkerstoets aflê.
Prudential het kapsie gemaak deur te sê 10X gee te kenne dat alle beleggingsmaatskappye se uitvoerende hoofde vir hul beleggers lieg, en dat 10X se advertensie beleggings en spaar onder lede van die publiek ontmoedig.
Prudential sê twee van 10X se advertensies was nie op feite gegrond nie en net bedoel om mededingers af te kraak – wat teen die gedragskode vir adverteerders is.
Adverteerders mag wel op 'n inherente swakheid in 'n bedryf wys, maar die ARB sê leuenagtige fondsbestuurders is nie hier van toepassing nie. Die ARB meen al drie voorbeelde in 10X se advertensie skimp na Coronation, Prudential en Investec se advertensieveldtogte.
Die gewraakte 10X-advertensie lui: "Die meeste aftreemaatskappye sal nie wil hê jy moet hierna kyk nie, om 'n goeie rede. Want hoekom moet die waarheid nou in die pad staan van 'n goeie storie? Of dit nou 'n man is wat bome langs 'n rivier plant (soos in 'n bekende Prudential-advertensie), 'n kind wat jare wag vir die perfekte afspraak (soos in 'n bekende Investec-advertensie) of 'n blinde dokter wat sy gemeenskap se guns wen (soos 'n Coronation-advertensie). Dis alles net 'n afleiding – nie die waarheid nie."
10X het in hul verdediging gesê hulle het nooit te kenne gegee álle fondsbestuurders lieg nie. "(Steven) Nathan (uitvoerende hoof) eindig die video met 'n eenvoudige vraag (of die uitvoerende hoof van jou maatskappy so 'n toets sal ondergaan). Die antwoord kan net sowel 'ja' wees. Dis nie 'n kategoriese verklaring dat alle uitvoerende hoofde leuenaars is nie."
10X sê hul unieke verkoopspunt is juis dat hul passiewe fondse geen bestuurders het wat vir jou kan jok nie.
10X is opdrag gegee om nooit weer die advertensie in sy huidige formaat te gebruik nie.
Meer oor: Prudential | Investec | 10X Investments | Coronation | Batebestuursfirmas | Beleggings | Advertensiebeheerraad | Reklame | Batebestuurders | Advertensies